Man vas ná hy glo mense met handgranaat dreigDie handgranaat wat gevind is. Foto: SAPD ŉ 52-jarige man van Noordwes is Maandag in hegtenis geneem nadat ŉ handgranaat en ŉ gedeelte van ŉ mortier in sy besit gevind is. Kapt. Paul Ramaloko, provinsiale polisiewoordvoerder, het gesê die Morokweng-polisie en Vryburg-honde-eenheid het op ŉ klag reageer dat ŉ besope man in die Setabeng-dorpie van Morokweng met ŉ handgranaat rondloop en mense dreig. “Toe die polisie by die toneel opdaag het, het hulle ŉ M26-handgranaat gevind wat onder ŉ boom weggesteek is,” het Ramaloko gesê. “Die polisie het ook die verdagte se huis deurgesoek en op ŉ gedeelte van ŉ mortier en ŉ spul gebruikte patroondoppies van ŉ hoë kaliber vuurwapen afgekom.” Die man sal na verwagting Woensdag in die Ganyesa-landdroshof verskyn op aanklagte van die onwettige besit van ammunisie en plofstof.